Kommissionens forordning (EF) nr. 1441/2001
af 16. juli 2001
om ændring af forordning (EF) nr. 2848/98 for så vidt angår det beløb, der skal udbetales til tobaksproducenter, hvis kvoter opkøbes i forbindelse med høsten i 2001 og følgende år
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2075/92 af 30. juni 1992 om den fælles markedsordning for råtobak(1), senest ændret ved forordning (EF) nr. 1336/2000(2), særlig artikel 14a, og
ud fra følgende betragtninger:
(1) De beløb, som producenter, hvis kvoter i henhold til ordningen for opkøb af kvoter opkøbes i forbindelse med 1999- og 2000-høsten, har ret til at få udbetalt, er fastsat i artikel 36 i Kommissionens forordning (EF) nr. 2848/98 af 22. december 1998 om gennemførelsesbestemmelser til Rådets forordning (EØF) nr. 2075/92 for så vidt angår præmieordningen, produktionskvoterne og den særstøtte, der ydes til producentsammenslutningerne, i tobakssektoren(3), senest ændret ved forordning (EF) nr. 385/2001(4). For at forenkle ordningen bør fastsættelsen af de beløb, som de producenter, hvis kvoter opkøbes i forbindelse med høsten i 2001 og følgende år, har ret til at få udbetalt, gøres permanent ved, at beløbene udtrykkes som en procentsats af produktionspræmien i det år, hvor ansøgningen om opkøb indgives, idet det forbeholdes, at sådanne bestemmelser vil kunne ændres senere.
(2) De mængder, for hvilke der blev indgivet ansøgning om opkøb, og de mængder, der blev opkøbt pr. sortsgruppe i henhold til artikel 35 i forordning (EF) nr. 2848/98, var meget små for 1999- og 2000-høsten. De gennemsnitspriser, der betales til producenterne for en betydelig del af tobaksmængderne, navnlig sortsgruppe V, er fortsat meget lave, mens der findes meget store usolgte lagre af tobak af denne gruppe. De beløb, der skal betales ved opkøb fra 2001-høsten, bør derfor justeres i forhold til sortsgruppen, og det beløb, der hvert år skal udbetales ved opkøb, bør forhøjes for gruppe V.
(3) For at undgå spekulationsforretninger i 2001-høsten bør de således forhøjede beløb for 2001-høsten alene for denne høst kun ydes til de producenter, som i mindst én høstperiode har rådet over kvoter.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Tobak -
UDSTEDT FØLGENDE FORORDNING:
Artikel 1
I artikel 36 i forordning (EF) nr. 2848/98 skal indsættes: "Producenter, hvis kvoter opkøbes i forbindelse med høsten i 2001 og følgende år, vil, når præmierne for de tre høstår efter det pågældende høstår udbetales, have ret til, medmindre disse bestemmelser ændres på et senere tidspunkt, hvert år at få udbetalt et beløb svarende til en bestemt procentsats af den præmie, der er omhandlet i artikel 3, stk. 1, i forordning (EØF) nr. 2075/92, og som gælder for råtobak, der produceres i løbet af det pågældende høstår.
Procentsatsen er på:
TABELPOSITION
Uanset bestemmelserne i foregående afsnit vil de producenter, hvis kvoter blev opkøbt i forbindelse med 2001-høsten, og som kun råder over kvoterne siden 2001-høsten, have ret til, når præmierne for 2002-, 2003- og 2004-høsten udbetales, hvert år at modtage de samme beløb som dem, der er anført i første afsnit for 1999-høsten."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. juli 2001.